Il-Kunsill japprova d-Dikjarazzjoni tal-Kopresidenti tal-Konferenza ta' Brussell dwar l-Ebola - "Minn Stat ta' Emerġenza għall-Irkupru" tat-3 ta' Marzu 2015. Filwaqt li jfakkar fil-konklużjonijiet tiegħu ta' Ottubru u Novembru 2014 u filwaqt li jirrikonoxxi r-rwol ewlieni li għandhom l-Unjoni Ewropea (UE) u l-Istati Membri tagħha bħala donaturi prinċipali fir-rispons għall-kriżijiet min-naħa tal-komunità internazzjonali, il-Kunsill itenni l-impenn sod tiegħu biex tintemm l-epidemija tal-Ebola billi n-numru ta' każijiet jonqos għal żero u biex dan in-numru jinżamm permezz ta' għajnuna ta' emerġenza kontinwa u adatta u permezz ta' appoġġ għall-pjanijiet ta' rkupru. Hu jtenni l-istima tiegħu għall-eroiżmu ta' dawk kollha fil-livell nazzjonali u internazzjonali li wieġbu biex għenu fl-indirizzar tal-epidemija fil-post u għas-sagrifiċċju li għamlu u jagħraf il-kontribut tal-missjonijiet diplomatiċi tal-UE fil-pajjiżi milqutin. Il-Kunsill jissottolinja l-importanza li l-finanzjament li fadal b'rabta mal-emerġenza u l-irkupru, li ġie mwiegħed sal-lum, jiġi żburżat mingħajr dewmien u b'mod ikkoordinat u b'mod partikolari biex tiġi koperta d-diskrepanza immedjata fil-finanzjament ta' USD 400 miljun għall-azzjonijiet tal-aġenziji tan-Nazzjonijiet Uniti (NU) u l-appoġġ addizzjonali meħtieġ għal prijoritajiet marbutin mal-irkupru bikri u l-istat ta' tħejjija reġjonali. Il-Kunsill jistieden lill-Kummissjoni u lill-Istati Membri biex jikkontribwixxu għal dawn ir-rekwiżiti, inkluż permezz ta' żburżar rapidu tal-bqija ta' EUR 1.3 biljun li wiegħdu l-UE u l-Istati Membri tagħha, u li għadhom mhumiex kompletament impenjati. Huwa jappella wkoll għal kooperazzjoni u koordinazzjoni kontinwa fost l-atturi involuti fir-rispons u l-irkupru li għaddejjin bħalissa biex jiġi żgurat l-aħjar użu effiċjenti tar-riżorsi. Il-Kunsill jinnota l-Laqgħat li jmiss tar-Rebbiegħa bejn il-Grupp tal-Bank Dinji u l-FMI, is-segwitu tas-Sessjoni Speċjali dwar l-Ebola tal-Bord Eżekuttiv tal-Organizzazzjoni Dinjija tas-Saħħa (WHO) li għandu jiġi diskuss fil-laqgħa li jmiss tal-Assemblea tal-WHO, il-laqgħa li ser tiġi ospitata mis-Segretarju Ġenerali tan-NU f'Mejju u l-laqgħa li jmiss, prevista għal Ġunju, tal-Unjoni Afrikana (UA). L-UE u l-Istati Membri tagħha, f'kooperazzjoni mill-qrib mal-pajjiżi milqutin ser ikomplu jikkontribwixxu favur il-prijoritajiet marbutin mal-irkupru fuq perijodu ta' żmien itwal. Dan għandu jinkludi l-bini mill-ġdid ta' sistemi tal-kura tas-saħħa u soċjali sostenibbli, anke sabiex terġa' tinkiseb il-fiduċja tal-popolazzjonijiet, kif ukoll għall-konsolidazzjoni tal-paċi u l-bini tal-istat. Il-Kummissjoni tan-NU għall-Konsolidazzjoni tal-Paċi u l-Patt Ġdid ser ikomplu jipprovdu pjattaformi importanti għal koordinazzjoni internazzjonali u biex tiġi żviluppata strateġija koerenti li torbot l-aspetti ta' żvilupp, ta' sigurtà u dawk politiċi, inkluż l-irkupru post-Ebola. Il-Kunsill jissottolinja l-importanza tal-impenji tal-Kopresidenti biex itejbu l-governanza lokali u nazzjonali, it-trasparenza u s-sens ta' responsabbiltà, li jipprevedu riżultati aktar inklużivi u effettivi fl-għoti tas-servizzi liċ-ċittadini, inkluż l-aċċess ta' kulħadd għas-saħħa u l-edukazzjoni, u biex jiġi indirizzat il-piż partikolari fuq in-nisa u l-bniet bħala riżultat tal-kriżi. Il-Kunsill jinnota t-tagħlimiet meħuda u l-impenn tal-Kopresidenti u s-sħab fit-tisħiħ tal-istat ta' tħejjija fil-livell lokali, nazzjonali, reġjonali u globali, inklużi l-mekkaniżmi ta' sorveljanza tal-mard u ta' twissija bikrija tad-diżastri għall-prevenzjoni, l-identifikazzjoni u t-trażżin ta' tifqigħat fil-futur. Il-Kunsill ifakkar fl-istedina tiegħu lill-Kummissjoni, flimkien mal-Istati Membri, biex jesploraw l-istabbiliment ta' grupp ta' riżerva ta' esperti mis-settur tas-saħħa fuq bażi volontarja, għal mobilizzazzjoni rapida u mmirata, permezz tal-Mekkaniżmu tal-UE għall-Protezzjoni Ċivili. Għandhom ikomplu l-isforzi internazzjonali, f'kooperazzjoni mal-industrija farmaċewtika, biex tingħata spinta lir-riċerka u l-iżvilupp bil-għan tal-iżvilupp u l-approvazzjoni ta' vaċċini, trattamenti u testijiet rapidi. 6. Il-Kunsill jinnota li għad hemm lok biex l-UE u l-Istati Membri tagħha jibqa' jkollhom rwol ewlieni fl-għoti ta' appoġġ għall-kooperazzjoni fir-reġjun milqut biex l-Ebola tintemm u biex jiġi żgurat li ma terġax titfaċċa, inkluż permezz tal-Unjoni tax-Xmara Mano, l-ECOWAS, l-UA u s-sistema tan-NU, b'mod partikolari l-WHO. Il-Kunsill jistieden lill-Koordinatur tal-UE għall-Ebola biex ikompli jaħdem mas-Servizz Ewropew għall-Azzjoni Esterna u s-servizzi tal-Kummissjoni, flimkien mal-Istati Membri, biex jesplora l-opzjonijiet f'dan ir-rigward. Ara l-paġna tal-laqgħa